Otto Meyerhof
Otto Meyerhof var en tysk-amerikansk læge, biokemiker og Nobelprismodtager. Han var ansat ved flere tyske universiteter, bl.a. i Kiel. Fra 1929 til 1938 var han leder af og professor ved afdelingen for fysiologi ved Kaiser Wilhelm Institut für Medizinische Forschung i Heidelberg.
Pga. sin jødiske afstamning måtte han flygte til Frankrig, hvor han var professor ved universitetet i Paris til 1940, og derfra videre til USA, hvor han til sin død var professor ved University of Pennsylvania i Philadelphia.
Nobelprisen i fysiologi/medicin for 1922 blev forsinket uddelt i 1923. Otto Meyerhof delte den med A.V. Hill for at have påvist sammenhængen mellem iltforbruget og mælkesyreomsætningen i arbejdende muskler. Oversigten over glykolysen, dvs. den trinvise nedbrydning af glukose til mælkesyre, betegnes fortsat Embden-Meyerhof-skemaet. I 1924 udgav han oversigtsværket The Chemical Dynamics of Life Phenomena.